b'\n_START_ARTICLE_\nLoenga\n_START_PARAGRAPH_\nLoenga er et  omr\xc3\xa5de s\xc3\xb8r i dagens Gamlebyen i Oslo, if\xc3\xb8lge Oslo byleksikon: \xc2\xabomr\xc3\xa5det mellom Alnas (Loelvas) gamle utl\xc3\xb8p i Bj\xc3\xb8rvika og Mosseveien, s\xc3\xb8r for S\xc3\xb8renga og Saxegaardsgata.\xc2\xbb P\xc3\xa5 Loenga ligger i dag godsterminalen Loenga stasjon og en mengde jernbanespor. Godssporet Loenga-Alnabrulinjen strekker seg fra Loenga til godsterminalen p\xc3\xa5 Alnabru. \xc2\xa0_NEWLINE_I middelalderen l\xc3\xa5 omr\xc3\xa5det like uttafor byen. Her hadde H\xc3\xa5kon V Magnusson sitt teglverk. Teglverkets teglovn ble gravd ut i 1904. Ellers ble her i 2013 funnet en laftet br\xc3\xb8nn som kan v\xc3\xa6re fra 1500/1600-tallet. _NEWLINE_Navnet Loenga er relativt nytt. Det kommer av Alnaelva, som i skriftlige kilder fra 1613 og oppover ble omtalt som Loen, eventuelt Loelven eller Loelva. I 1922 ble Loelvas nedre l\xc3\xb8p (fra Kv\xc3\xa6rner til Bj\xc3\xb8rvika) flyttet til en nybygd kulvert gjennom Ekeberg\xc3\xa5sen. Det nye utl\xc3\xb8pet var ved Kongshavn. Det opprinnelige elvel\xc3\xb8pet ble gjenfylt av jord, masser og jernbaneskinner. Dette er grunnen til at det siden 1920-tallet har v\xc3\xa6rt vanskelig \xc3\xa5 skille Loenga fra S\xc3\xb8renga, noe som i praksis inneb\xc3\xa6rer at de to navnene har blitt og blir brukt om hverandre._NEWLINE_I 2013 gjorde Oslo bystyre prinsippvedtak om \xc3\xa5 gjen\xc3\xa5pne Alnaelva fra Lodalen  til Middelalderparken innen 2020. I s\xc3\xa5 fall vil S\xc3\xb8renga og Loenga igjen bli to tydelig adskilte omr\xc3\xa5der.'